Sel reedel, 10. juunil esilinastub kinos Artis Prantsusmaal tohutu publikumenu osaliseks saanud François Ozoni retrolik komöödia POTICHE - ILUASJAKE, milles jagavad suurt ekraani prantsuse kino legendaarsed staarid  Catherine Deneuve ja Gérard Depardieu.    Vihmavarjuvabriku šovinistist omanik Robert Pujol (Fabrice Luchini võrratult ülbes ja ennasttäis kehastuses) on jätnud hooletusse oma võluva kaasa Suzanne'i (Catherine Deneuve paneb selles rollis maksma kogu oma vanuse ja väärikuse). Juba filmi alguses tehakse vaatajale selgeks, et selles majapidamises langetab kõik otsused mees ning naise ainus roll on kõigega alandlikult nõustuda, kui küsimus ei puuduta just lõunasöögimenüüd. Ammugi ei kuulu naise  pädevusse isalt päritud ja juba üle 30 aasta tagasi mehe hoolde usaldatud vabriku juhtimine. Ühel päeval aga muutuvad töötajad rahulolematuks ja võtavad ärritunud Roberti pantvangi. Suzanne'il ei jää muud üle, kui oma kunagise austaja, kommunistist linnapea Babini (Gérard Depardieu, tahumatu kui iial varem) abiga abikaasa ära päästa ja siis vabriku juhtimine üle võtta, sest Robert peab arsti korraldusel puhkusereisile minema.    Ozon tunneb end eriti kindlalt näidendite ekraniseerimises, nagu ilmneb ka  tema varasemate tööde (Fassbinderi "Veepiisad tulistel kividel" ja Robert Thomase "8 naist") põhjal.    Auhinnad ja festivalid: Venice, Toronto, Tokyo, Vienna    Potiche, Prantsusmaa 2010  Režissöör ja stsenarist: François Ozon  Osades: Catherine Deneuve, Gérard Depardieu, Fabrice Luchini, Karin Viard  Operaator: Yorck Le Saux  Originaalmuusika: Philippe Rombi  Kunstnik: Katia Wyszkop  Montaaž: Laure Gardette  Produtsent: Eric Altmayer, Nicolas  Altmayer  Tootja: Mandarin Cinema  Levitaja: ACME Film  Pikkus: 1 tund 43 minutit    Linastub prantsuse keeles, eestikeelsete subtiitritega.    Kino Artis linastab regulaarselt prantsuse kino pärle. Viimaseid nädalaid on ekraanil romantiline komöödia "Südametemurdja" Vanessa Paradis' ja Romain Duris'ga peaosades, juulis jõuab ekraanile lühifilmide program teemal "Maagiline Pariis 2" ning järge ootab Berliini filmifestivali ametlikus programmis tunnustatud Céline Sciamma "Tomboy",  mille eellinastub toimub 10. juunil kell 19:00 OMA festivali raames.